Ka letšatši le lengwe Ntlatlana o ile a ya ka ga Phafana go ba bona. Ge a tsena o hweditše Mmagauta a le tee, ge e le Phafana a se gona. Mmagauta o be a butše puku ya diswantšho a dutše tafoleng a tsepeletše seswantšho sa Theledi ka mahlo. Ge mmagwe a tsena ga se a mo kwa. O phafošitšwe ke ge a goga setulo a dula le yena tafoleng. Ge Mmagauta a mo lebelela, Ntlatlana a lemoga gore o a lla, mahlo a hubetše. "Mmagauta, afa o gabotse ngwanaka" "Ke gabotse. O bona ge ke dira eng" "Gape o a lla. O kgopišitšwe ke mang" "Ke kgopišitšwe ke lena batswadi ba ka. Ga le nthate." Ntle le polelo Ntlatlana o ile a tsepelela seswantšho sa Theledi ka mahlo, a lebelela Mmagauta, a phumola megokgo ye e bego e tletše ka mahlong a gagwe a re: "Mmagauta ngwanaka, bogadi bo a kgotlelelwa. Le nna ge ke ilalo ke tšerwe ga rakgadi." "Eupša ga se ba go gapeletša." "Bjale lesogana le ke mang" A realo a šupa Theledi ka pukung ya diswantšho. Mmagauta a se arabe, a tswalela puku yela, a tsema hlogo tafoleng, a khumola sello se bohloko. Ntlatlana o lekile go mo homotša le yena a ikhwetša a lla. A lemoga gore morwedi'agwe o hloka khutšo ka lebaka la bona?